text: ২০২৫ সালে ভারত অর্থনীতিতে তিন লক্ষ কোটি ছাড়িয়ে যাবে:‌ রামনাথ কোবিন্দ
  প্রকাশ: ০৫:১৯ pm ১৮-০৬-২০১৮ হালনাগাদ: ০৫:১৯ pm ১৮-০৬-২০১৮
  ভারত চেষ্টা করছে ২০২৫ সালের মধ্যে অর্থনীতিতে ৫ ট্রিলিয়ন ডলার অর্থাৎ প্রায় ৩ লক্ষ কোটি ডলার ছাড়িয়ে যাবে। এমনকী বিশ্বের দরবারে সর্ববৃহৎ ক্রেতাদের বাজার হয়ে উঠবে ভারত। এই দেশে বহু ক্ষেত্রে বিনিয়োগের সুযোগ আছে বলে গ্রীসের মাটিতে দাঁড়িয়ে দাবি করলেন ভারতের রাষ্ট্রপতি রামনাথ কোবিন্দ।
  তিনিই প্রথম রাষ্ট্রপতি যিনি ১১ বছর পর গ্রীসের মাটিতে পা রেখে ভারতের অর্থনীতি বিশাল স্থানে পৌঁছনোর কথা বলেন। যা এই মুহূর্তের অর্থনৈতিক প্রেক্ষাপটে তাৎপর্যপূর্ণও বটে। কারণ এখন দেশের অর্থনীতি মোটেও ভাল জায়গায় নেই। নিত্যপ্রয়োজনীয় জিনিসের মূল্যবৃদ্ধি থেকে পেট্রোপণ্যের দাম, অর্থনীতির খারাপ দিকটাই দেখাচ্ছে। সেখানে ২০২৫ সালের মধ্যে অর্থনীতিতে ভারত ৫ ট্রিলিয়ন ডলারে পৌঁছবে তা তাৎপর্যপূর্ণই বটে বলে মনে করছেন অর্থনীতিবিদরা।
  গ্রীসের প্রবাসী ভারতীয়দের তিনি ভারত–গ্রীস দ্বিপাক্ষিক সম্পর্ক আরও সুদৃঢ় করার কথা বলেন। সে বিষয়ে অনাবাসী ভারতীয়রা অত্যন্ত গুরুত্বপূর্ণ ভূমিকা নিয়েছেন বলে তিনি অভিনন্দনও জানিয়েছেন।
  রামনাথ কোবিন্দ বলেন, '‌সভ্যতা ও সংস্কৃতির দিক থেকে ভারত–গ্রীস সবচেয়ে প্রাচীন দুটি দেশ। দু'‌দেশের সম্পর্ক অত্যন্ত পুরনো এবং গভীর। কারণ গ্রীক ঐতিহাসিক মেগাস্থিনিস বিশ্বের দরবারে ভারতকে চিনিয়ে ছিলেন তাঁর বই ইন্ডিকা–র মধ্যে দিয়ে। সেই ভারতই এখন বিশ্বের দরবারে অর্থনীতিকে শীর্ষে নিয়ে যাওয়ার কাজে মগ্ন। এমনকী ক্রেতাদের সর্ববৃহৎ বাজার হয়ে উঠবে ভারত। কারণ, বিশ্ব ব্যাঙ্কের রিপোর্ট অনুযায়ী আমাদের উন্নয়নের হার এখন সবচেয়ে বেশি।'‌